Mazurek, Milan, poslanec NR SR (2021-09-22):
Tak, vážené dámy, vážení páni, ako som povedal úplne v úvodnom slove, cieľom tejto našej predloženej novely je ochrániť základné politické právo garantované ústavou, a to je právo voliť pre všetky osoby na Slovensku, ktoré spĺňajú tie základné podmienky, to znamená vek 18 rokov, a odmietame akékoľvek ďalšie kritériá, ako je napríklad očkovanie, test alebo prekonanie tej bájnej choroby a ďalších vecí, ktoré sú dnes reálne možné ako podmienka pre to, aby človek mohol ísť voliť. Keď neviete, o čom hovorím, jedná sa o zákon o podmienkach výkonu volebného práva, ktorý pozná tzv. prekážky výkonu volebného práva. Jednou z takýchto prekážok je tzv. zákonom ustanovené obmedzenie slobody v súvislosti s ochranou verejného zdravia. Doteraz bol tento zákon v podstate alebo táto stať tohto zákona bezpredmetná, pretože neexistoval taký zákon, ktorý by mohol doslova a do písmena rozdeliť ľudí na viacero kategórií a jedným zakázať vstup do prevádzky, do ktorej iným bez problémov tento vstup umožnil. To tu doteraz nebolo a som presvedčený o tom, že keď minulé vlády toto zavádzali do zákona o podmienkach výkonu volebného práva, ani nepredpokladali, že takéto šialenstvo niekedy môže nastať. A možno rátali s nejakou, s nejakým pacientom s ebolou alebo s leprou, alebo ja neviem, s nejakou závažnou prenosnou chorobou, u ktorého je logické, dobre, že nemal by byť vo volebnej miestnosti, ale pravdepodobnosť, že k niečomu takému dôjde, je tak mikroskopická, že to v tom zákone bolo možno fakt len úplne preventívne. Lenže tým, že dnes máme schválený ten fašistický zákon, ktorý rozdelil ľudí na dve kategórie, ktorý si tu vládna koalícia schválila a na základe ktorého dnes vidíme ten tzv. režim OTP alebo dokonca ešte prísnejší režim, kde ľudia, ktorí nie sú zaočkovaní alebo neprekonali to bájne ochorenie, ako mu budem hovoriť, alebo nemajú nejaký test, nesmú vôjsť do určitých prevádzok. Vidíme to na každodennom našom živote. Drvíte s tým podnikateľov, ubližujete tým ľuďom a človek by už len očakával, kedy to zavediete na všetky ďalšie súčasti nášho života a v podstate zničíte ľudskú spoločnosť a slobodu ako takú. Dobre vieme, že táto vládna koalícia nemá žiadne zábrany. Vieme, že sa nezastavíte pred ničím. Práve dnes titulky novín zaplavila správa veľmi nebezpečnej a z môjho pohľadu so sociopatickými sklonmi ovplyvnenej alebo sociopatické sklony sú jej vlastné, ženy Márie Kolíkovej, ministerky spravodlivosti, ktorá otvorene povedala, že jedinou prekážkou k povinnému očkovaniu je už len dohoda koaličných strán. K tomu ste chceli dospieť? K tomuto? K absolútnemu fašizmu od á po posledný koniec toho slova? Veď to je neuveriteľné, je neuveriteľné, že niečo také dokáže vôbec minister, v tomto prípade ministerka verejne povedať. Vy už len sa dohodnete a urobíte z ľudí normálnych otrokov tejto covidototality. A práve z toho dôvodu predkladáme tento návrh zákona, pretože ja sa nechcem dožiť momentu, keď mi pred volebnou miestnosťou povedia: Ty si neočkovaný? Máš smolu! Dnes to v zákone reálne máte. Vy kľudne dnes podľa zákona môžete volebné miestnosti otvoriť len na podmienku OTP, ako vy tomu hovoríte, alebo kľudne ju môžte otvoriť len pre očkovaných, vám to dnes zákon umožňuje. A my ako opoziční poslanci, ako občania Slovenskej republiky, ktorí si ctia a vážia slobodu, vidíme, že vy sa nezastavíte pred ničím, vidíme, že vy aj ako poslanci Národnej rady, ktorí možno nesúhlasíte s tým, čo je prerokované, sa vždy prispôsobíte a podľa tej politickej objednávky stlačíte to konkrétne tlačidlo a obmedzíte tým milióny ľudí na Slovensku bez ohľadu na to, či je to podporené vedeckými argumentmi, či to má nejakú zdravotnú logiku, alebo je to len politický paškvil, ktorý slúži na to, aby ste sa tvárili možno pekne pred Bruselom, pred médiami alebo pred Igorom Matovičom, ktorý si od rána do večera vymýšľa nezmysly ako posledne očkovacia lotéria. Vidíme, že keď s vami niekto nesúhlasí alebo vám niekto nie je po vôli, nemáte problém zmeniť zákony, ako najnovšie avizujete pri pánovi Žilinkovi, a odstránite mu celý jeho paragraf, ktorý mu dáva zásadnú kompetenciu, ktorý zaviedol práve pán Lipšic, v mene ktorého bezpečnosti to chcete urobiť. A potom my máme predpokladať, že vy nebudete natoľko zvrátení, aby ste zneužili súčasné znenie zákona na tieto vaše totalitné chúťky a neobmedzili neočkovaným ľuďom právo voliť? Máme vám veriť? To máme vážne vsadiť našu budúcnosť na vaše dobré slovo, tisíckrát porušené? Po tom, čo ste toľkokrát oklamali ľudí? Po tom, čo ste z vlastného programového vyhlásenia vlády urobili len bezcenný zdrap papiera, bezobsažnú frázu bez akejkoľvek hodnoty? Ja si myslím, že každý inteligentný človek pochopí, prečo takýto návrh zákona dávame, a každý človek, ktorý si váži svoju slobodu, chce, aby zákon, ktorý tu navrhujeme, ktorý odstráni tú možnosť, že zákonom ustanovené obmedzenie slobody v súvislosti s ochranou verejného zdravia nebude môcť byť prekážkou pre výkon volebného práva, som presvedčený o tom, že každý jeden človek, každý jeden takýto slobodne zmýšľajúci človek toto musí podporiť a musí súhlasiť s tým, že ochrana práva neočkovaných osôb ísť normálne voliť je úplne samozrejmá, je samozrejmá tak, ako je samozrejmé, že neotestovanú vakcínu nemôžete ľuďom prinútiť povinne. A to sa vôbec, nie je nijakým spôsobom namierené proti očkovaným ľuďom. Ja úplne rešpektujem každého, kto sa dal zaočkovať, takisto ako rešpektujem každého, kto sa zaočkovať nedal. Nerobím tieto rozdiely a vnímam to ako osobné rozhodnutie každého jedného z nás, každého člena spoločnosti. A som proti tomu, aby ste do toho svedomia vstupovali, a som proti tomu, aby ste takýmto desivým paškvilom krivili ústavné práva obyvateľov Slovenskej republiky. Teda ďakujem veľmi pekne všetkým za podporu.